 NA JOSEPH NDUNDA KORTI imetoa kibali cha kumshika mwanamke anayedaiwa kuibia mpenzi wake bahili dola 5,000 kwa kukosa kumlipa licha ya kushiriki naye mapenzi miezi mitatu iliyopita. Waranti ya kukamatwa kwa Stella Mwikali ilitolewa na Hakimu Mkuu, Erick Mutunga wa Mahakama ya Makadara, baada ya msichana huyo kukosa kufika mahakamani kujibu mashtaka ya wizi. Mwikali anakabiliwa na kesi ya wizi kinyume na kifungu cha 268 (2) cha kanuni ya adhabu ambapo anadaiwa kumuibia MD Labu Kazi, mgeni ambaye amekuwa akishiriki naye kimapenzi baada ya kuwasili nchini. Anashtakiwa pamoja na rafiki yake Kalekye Mumo na wanaume wawili ambao inadaiwa waliwasaidia kubadilisha Dola kuwa shilingi. Wengine wawili ni Charles Wambua na Moses Kilonzi. Bi Mumo anashtakiwa kwa kushughulikia mali iliyoibwa baada ya kudaiwa kupatikana na koti la Kazi katika nyumba yake eneo la Pipeline Estate, Embakasi, Nairobi. Inadaiwa alipatikana na koti hilo nyumbani kwake wakati alipokamatwa Novemba 27, 2023. Walishtakiwa kwa kuiba pesa hizo mnamo Novemba 10, 2023 na wote walikana. Mwikali alikuwa ameachiliwa kwa dhamana ya pesa taslimu na bondi hiyo ikafutiliwa mbali baada ya kukosa kufika mahakamani kujibu mashtaka. Anashtakiwa kwa kuiba pesa hizo za mwanamume wa miaka 35, Kazi, raia wa Bangladesh ambaye amekuwa akiishi naye katika ghorofa moja huko Ngara, Nairobi. Wawili hao walikutana Septemba 2023 kwenye hoteli na kuanza kuishi pamoja. Hata hivyo, inadaiwa Mwikali aliwaambia polisi kuwa Kazi hakumlipa chochote na aliendelea kuahidi kumlipa kabla hajaondoka kurejea nchini kwao. Mlalamishi alikuwa amepokea pesa hizo kutoka kwa rafiki yake anayeishi katika nchi nyingine. Alibadilisha baadhi ya pesa hizo kuwa Shilingi za Kenya na zilizosalia kuwa Dola (5, 000) mnamo Novemba 9, 2023 na kuweka pesa hizo kwenye sanduku lake katika nyumba aliyokuwa akiishi Mwikali. Siku iliyofuata, msichana huyo alitoweka na hizo pesa zote. Mwikali alidaiwa kuchukua begi hilo hadi nyumbani kwa Bi Mumo mara tu baada ya kuliiba na walikata begi hilo na kupata Dola hizo. Walichukua baadhi ya Dola na kutafuta msaada kutoka kwa jirani ambaye aliwaelekeza kwa wanaume wawili ambao wangewasaidia kuzibadilishana kuwa Shilingi. Waliwapa Dola 2,600 na wakapewa Sh160, 000 pekee.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  